تورکیه پرزیدنتی رجب طیب اردوغان بی اوغلو جامع کبیرده «ترسانه ایستانبول»ون تمل قویما مراسیمین‌ده ایشتیراک ائتدی.
پرزیدنت بورادا چیخیش ائد‌رک ایستانبول و خلیج اوچون تاریخی بیر پروژه‌نین حیاتا کئچیریلدیینی بیلدیردی، بو پروژه‌نین ایستانبولون برئند دیرینی آرتیراجاغینی، تورکیه‌نین توریزم گلیرینه ده مثبت قاتقی وئرجیینی دیله گتیردی.
اردوغان ۲۳۸ مین مربع مترلیک ساحه‌نی احاطه ائد‌جک پروژه چرچیوه‌سین‌ده هر بیری ۷۰ گمی توتاجاق حجمه صاحب ۲ لیمان و ۵ اولدوزلو ۳ هتل اینشا ائدیلجیی باره‌ده معلومات وئردی.
تورکیه پرزیدنتی سؤزونه داوام ائد‌رک: "بورادا تورکیه‌نین چوخ اهمیت‌لی ۳ موزه‌سی و ایلک قادین موزه‌سی یارادیلاجاق. «ترسانه ایستانبول» پروژه‌سی ۶۰ مین وطنداشیمیزا استخدام تامین ائد‌جک" دئدی.
پروژه چرچیوه‌سین‌ده، مدنیت مرکزی، سرگی ساحه‌سی، تاتر، سینما، ایله‌نجه یئر‌لری و ۵ مین ۷۰۰ اتومبیل‌لیک باغلی اوتوپارکین دا تیکیله‌جیینی ایفاده ائد‌ن اردوغان «آپارت اونیت» و ۱۰۰ مین مربع مترلیک آچیق یاشام ساحه‌سی ایله ۸۰ مین مربع مترلیک پراکنده ساحه‌نین ده بو پروژه‌نین بیر حیصه‌سی اولدوغونو قید ائتدی.
اردوغان: "کمربورگاز-قارا دنیز ساحلین‌ده ریللی سیستم خطینی حیاتا کئچیرجییک. قارشی‌داکی دؤورده ایستانبولو یوللاری، مئرولاری، پارکلاری، شهر باغچالاری، آلت یاپیسی، اوست یاپیسی ایله، بو گون بورادا اولدوغو کیمی مؤحتشم تاسیسلری ایله گؤزللشدیرمه‌یه داوام ائدجییک" دئیه دانیشدی.
